CELEX: 32022R0246
Language: lt
Date: 2021-12-13 00:00:00
Title: Komisijos įgyvendinimo reglamentas (ES) 2022/246 2021 m. gruodžio 13 d. kuriuo dėl pagalbos paraiškų, pagalbos išmokėjimo ir patikrų vietoje iš dalies keičiamas Įgyvendinimo reglamentas (ES) 2017/39

2022 2 22   
               
               
                  LT
               
               
                  Europos Sąjungos oficialusis leidinys
               
               
                  L 41/8
               
            
         KOMISIJOS ĮGYVENDINIMO REGLAMENTAS (ES) 2022/246
         2021 m. gruodžio 13 d.
         kuriuo dėl pagalbos paraiškų, pagalbos išmokėjimo ir patikrų vietoje iš dalies keičiamas Įgyvendinimo reglamentas (ES) 2017/39
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 25 straipsnio b punktą,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (2), ypač į jo 62 straipsnio 2 dalies a punktą,
         kadangi:
         
                     (1)
                  
                  
                     Komisijos įgyvendinimo reglamento (ES) 2017/39 (3) 4 straipsnio 6 dalyje nustatyta, kad pagalbos paraiškose prašomos sumos turi būti pagrįstos patvirtinamaisiais dokumentais, kuriuose nurodoma pristatytų produktų, medžiagos arba suteiktų paslaugų kaina, kartu pateikiant mokėjimo kvitą ar mokėjimo patvirtinimą arba lygiavertį dokumentą. Produkto, medžiagos ar paslaugos kaina nėra tinkama, kai taikomas supaprastintas išlaidų apmokėjimas, ir neatitinka supaprastinimo ir administracinės naštos, susijusios su supaprastintu išlaidų apmokėjimu, mažinimo tikslų. Todėl tikslinga nustatyti skirtingus išlaidomis pagrįstoms sistemoms ir supaprastintam išlaidų apmokėjimui taikomus reikalavimus;
                  
               
                     (2)
                  
                  
                     Įgyvendinimo reglamento (ES) 2017/39 5 straipsnyje nustatytos pagalbos išmokėjimo sąlygos. Supaprastinto išlaidų apmokėjimo atveju į reikalaujamus patvirtinamuosius dokumentus įtraukiamas įrodymas, kad buvo sumokėta už taikant papildomas švietimo priemones ir įgyvendinant stebėsenos, vertinimo ir viešinimo veiklą pristatytus ir (arba) paskirstytus produktus, pristatytą medžiagą ar suteiktas paslaugas. Tačiau išlaidomis pagrįstų sistemų atveju tokių patvirtinamųjų dokumentų nereikalaujama. Iš įgytos patirties matyti, kad toks reikalavimas nėra susijęs su pagalbos išmokėjimu, neatsižvelgiant į tai, ar naudojama išlaidomis pagrįsta sistema, ar taikomas supaprastintas išlaidų apmokėjimas, ir neatitinka supaprastinimo ir administracinės naštos mažinimo taikant supaprastintą išlaidų apmokėjimą tikslų. Todėl šis reikalavimas turėtų būti panaikintas;
                  
               
                     (3)
                  
                  
                     pagal Įgyvendinimo reglamento (ES) 2017/39 9 straipsnio 4 dalį, su produktų tiekimu ir paskirstymu ir su papildomomis švietimo priemonėmis susijusios pagalbos atveju be administracinių patikrų papildomai turi būti atliekamos patikros vietoje. To reglamento 10 straipsnio 1 dalyje nustatytas nebaigtinis patikrinimų, į kuriuos turi būti įtraukiamos patikros vietoje su produktų tiekimu ir paskirstymu susijusios pagalbos atveju, sąrašas. Atsižvelgiant į įgytą patirtį ir siekiant aiškumo, šis nebaigtinis atliktinų patikrinimų sąrašas turėtų būti papildytas tiek patikromis vietoje su produktų tiekimu ir paskirstymu susijusios pagalbos atveju, tiek papildomomis švietimo priemonėmis;
                  
               
                     (4)
                  
                  
                     todėl Įgyvendinimo reglamentas (ES) 2017/39 turėtų būti atitinkamai iš dalies pakeistas;
                  
               
                     (5)
                  
                  
                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamentas (ES) 2017/39 iš dalies keičiamas taip:
            
                        1)
                     
                     
                        4 straipsnio 6 dalies pirma pastraipa pakeičiama taip:
                        „Valstybės narės nustato dokumentus, kurie pateikiami pagalbos paraiškoms pagrįsti. Pagalbos paraiškose prašomos sumos pagrindžiamos patvirtinamaisiais dokumentais, kuriuose nurodoma:
                        
                                    a)
                                 
                                 
                                    pristatytų produktų, medžiagos arba suteiktų paslaugų kaina, kartu pateikiant mokėjimo kvitą ar mokėjimo patvirtinimą arba lygiavertį dokumentą, arba,
                                 
                              
                                    b)
                                 
                                 
                                    jeigu valstybė narė leidžia taikyti fiksuotuosius vieneto įkainius, finansavimą nustatyto dydžio suma ir (arba) vienkartines išmokas, kad kiekiai buvo pristatyti ir (arba) paskirstyti mokykloms skirtos programos tikslais.“;
                                 
                              
                  
                        2)
                     
                     
                        5 straipsnis iš dalies keičiamas taip:
                        
                                    a)
                                 
                                 
                                    1 dalies b punktas pakeičiamas taip:
                                    
                                                „b)
                                             
                                             
                                                jeigu valstybė narė leidžia taikyti fiksuotuosius vieneto įkainius, finansavimą nustatyto dydžio suma ir (arba) vienkartines išmokas, pateikus įrodymą, kad kiekiai buvo pristatyti ir (arba) paskirstyti mokykloms skirtos programos tikslais.“;
                                             
                                          
                              
                                    b)
                                 
                                 
                                    2 dalis pakeičiama taip:
                                    
                                       „2.   Su papildomomis švietimo priemonėmis, stebėsenos, vertinimo ar viešinimo veikla susijusi pagalba išmokama tik pristačius atitinkamą medžiagą ar suteikus atitinkamas paslaugas ir pateikus susijusius patvirtinamuosius dokumentus, kurių reikalauja kompetentinga institucija, arba, jeigu valstybė narė leidžia taikyti fiksuotuosius vieneto įkainius, finansavimą nustatyto dydžio suma ir (arba) vienkartines išmokas, pateikus įrodymą, kad medžiaga buvo pristatyta ar paslaugos buvo suteiktos.“;
                                    
                                 
                              
                  
                        3)
                     
                     
                        10 straipsnio 1 dalis pakeičiama taip:
                        
                           „1.   Atliekant patikras vietoje visų pirma tikrinama:
                           
                                       a)
                                    
                                    
                                       Deleguotojo reglamento (ES) 2017/40 6 straipsnyje nurodyti įrašai, patvirtinant ir papildant administracines patikras atitinkamais dokumentais, įskaitant finansinius dokumentus, pavyzdžiui, pirkimo ir pardavimo sąskaitas faktūras, pristatymo pranešimus, banko išrašus ar kitus mokėjimo įrodymus, taip pat jų įrašymas į apskaitos dokumentus;
                                    
                                 
                                       b)
                                    
                                    
                                       produktų panaudojimas pagal Reglamentą (ES) Nr. 1308/2013, Deleguotąjį reglamentą (ES) 2017/40 ir šį reglamentą;
                                    
                                 
                                       c)
                                    
                                    
                                       papildomų švietimo priemonių, skirtų produktų platinimui remti, įgyvendinimas, kai patikra vietoje atliekama švietimo įstaigos patalpose arba pagalbos, susijusios su papildomomis švietimo priemonėmis, atveju;
                                    
                                 
                                       d)
                                    
                                    
                                       tinkamų viešinimo priemonių panaudojimas, kai patikra vietoje atliekama švietimo įstaigos patalpose.“
                                    
                                 
                     
                  
         
            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gruodžio 13 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  OL L 347, 2013 12 20, p. 549.
         
            (3)  2016 m. lapkričio 3 d. Komisijos įgyvendinimo reglamentas (ES) 2017/39 dėl Europos Parlamento ir Tarybos reglamento (ES) Nr. 1308/2013 taikymo taisyklių, susijusių su Sąjungos pagalba vaisiams ir daržovėms, bananams ir pienui švietimo įstaigoms tiekti (OL L 5, 2017 1 10, p. 1).